ट्राइटियम
ट्राइटियम हाइड्रोजन का एक रेडियोधर्मी समस्थानिक होता है। इसे ट्राइटॉन भी कहते हैं। ट्राइटियम के नाभिक में एक प्रोटॉन और दो न्यूट्रॉन होते हैं, जबकि हाइड्रोजन के सबसे प्रचुर मात्रा में उपलब्ध समस्थानिक प्रोटियम में मात्र एक प्रोटॉन ही होता है और न्यूट्रॉन अनुपस्थित होता है। इस समस्थानिक का नाम एक ग्रीक शब्द से मिलकर बना है, जिसका अर्थ थर्ड या तृतीय होता है। ट्राइटियम की उत्पत्ति हैवी वाटर मॉडरेट रिएक्टर में ड्यूटीरियम माध्यम में न्यूट्रान के टकराव से होती है। इस प्रक्रिया में कुछ मात्रा में ट्राइटियम बनता है। ट्राइटियम का आण्विक भार ३.०१६०४९२ होता है। मानक तापमान और दबाव पर ट्राइटियम गैस रूप में रहता है। ऑक्सीजन से मिश्रित होने पर यह ये तरल रूप धारण करता है, जिसे ट्राइटीकृत जल (ट्राइटिएटेड वाटर) कहते हैं। ये रबड़, प्लास्टिक और कुछ तरह के इस्पातों के लिए पारगम्य होता है।
नाभिकीय तत्वान्तरण
किसी परमाणु या समस्थानिक को दूसरे परमाणु या समस्थानिक में बदल देना नाभिकीय तत्वान्तरण (न्युक्लियर ट्रान्सम्युटेशन) कहलाता है। चूंकि किसी भी तत्त्व या समस्थानिक के नाभिक में प्रोटॉनों एवं न्यूट्रॉनों की संख्या ही उसकी पहचान है, अतः ऐसे किसी भी प्रक्रम को नाभिकीय तत्वान्तरण कहते हैं जिसमें नाभिक के प्रोट्रॉनों या न्यूट्रॉनों की संख्या बदल जाती है। तत्वान्तरण, किसी नाभिकीय अभिक्रिया के द्वारा किया जा सकता है या रेडियोसक्रिय ह्रास द्वारा।